મીરજમાં બશીર મહેબૂબ સિતારમેકર તરીકે જાણીતા મહેબૂબ તારવાળા છેલ્લી સાત પેઢીથી વાજિંત્રો બનાવે છે. જોકે હવે તેમણે આ કામની સાથોસાથ થોડું ધ્યાન ખેતી પર પણ આપવા માંડ્યું છે. કારણ કે માત્ર સિતાર, તાનપૂરો અને વીણા બનાવીને તેમનું ઘર ચાલવાનું નથી એની તેમને બરાબર ખબર છે. તેમના પછીની પેઢી આ કામમાં જોતરાશે નહીં એ પણ નક્કી છે. તેમના ભાઈએ પણ આ કામ છોડીને ખેતી કરવાનું શરૂ કરી દીધું છે. મહેબૂબભાઈ ‘મિડ-ડે’ને કહે છે, ‘દેશ અને વિદેશમાં ઘણી જગ્યાએ અમારે ત્યાંથી બનેલો માલ જાય છે. અમે પોતે મૅન્યુફૅક્ચરર હોવાથી અમારો માલ ડીલર પાસે જાય છે. ત્યાંથી માલ વેચાય તો અમને નવા માલનો ઑર્ડર મળે. ક્વૉલિટી જાળવી રાખી હોવાથી હજી પણ મારું કામ ચાલી રહ્યું છે. આપણે ત્યાં કળાની કદર નથી. સરકાર તરફથી કોઈ મદદ નથી મળતી. ફૉરેનમાં ઇન્ડિયન મ્યુઝિક શીખવા માગતા વિદ્યાર્થીઓને સ્કૉલરશિપ મળે છે, પણ આપણે ત્યાં આપણી જ કળાના જતન માટે કોઈ જાતની સગવડ નથી મળતી. એ ઉપરાંત ટૅક્સ અને મિડલ મૅનના કમિશનને કારણે વસ્તુનો મેકિંગ-ચાર્જ ઓછો હોવા છતાં એની કિંમત વધી જાય એને કારણે ખરીદદાર એ ખરીદતાં અચકાય છે.’